Maswali aliyouliza Kariza
Language: Swahili | Genre: Creative_writing

﻿Maswali aliyouliza Kariza 

Kariza alipenda kuuliza maswali.  Aliyapata mazoea haya kutoka kwa  wazazi wake waliokuwa  wakimwambia, "Usipouliza maswali  ukiwa mdogo, utakapokua mtu  mzima, utakuwa mjinga!"  
Siku moja, Kariza alimwuliza mwalimu  wake, "Kwa nini wazazi wetu  wanatueleza kila wakati tuwe  tukinawa mikono yetu kabla ya kula,  hata kama mikono yetu huonekana  kuwa misafi?"  Wenzake darasani walilipenda swali  lake. Wao pia hawakupenda  kuambiwa kunawa mikono yao.  
Mwalimu alijibu, "Hilo ni swali nzuri,  Kariza. Mikono yetu hata  inapoonekana kuwa misafi, inaweza  kuwa na viini." Mwalimu aliwaeleza,  "Viini husababisha maradhi. Hatuwezi  kuviona viini hivyo kwa macho yetu.  Tunahitaji kifaa kilicho na nguvu zaidi  ili tuvione."  
Mwalimu aliichukua darubini kutoka  kabatini. "Darubini ni kifaa  tunachotumia kuviona vitu vilivyo  vidogo sana ambavyo hatuwezi  kuviona kwa macho yetu," alisema.  Kwa utaratibu, mwalimu aliifuta  mikono ya Kariza kwa kijiti. Halafu,  akakifutia kile kijiti kwenye kioo cha  darubini.  
Mwalimu alikiweka kile kioo juu ya  darubini.  Hiki ndicho walichoona walipotazama.  Hata kama mikono ya Kariza  haikuonekana kuwa michafu, ilikuwa  na viini chungu nzima juu yake.  
"Kuna viini kila mahali. Vinapatikana  kwenye vitu tunavyogusa, darasani  kwetu, uwanjani na hata nyumbani.  Viini hivi vinaweza kutufanya tuwe  wagonjwa," mwalimu aliwaonya.  
Mwalimu aliendelea, "Ili kuviangamiza  viini hivi, lazima tuioshe mikono yetu  kwa maji safi na sabuni, hasa kabla ya  kula. Pia, tunapokuwa wagonjwa,  lazima tuioshe ili tusivieneze viini."  
Kariza alipofika nyumbani, alimkuta  babake akiwa anatengeneza kiti cha  aina ya pekee.  Akamwuliza, "Baba, unatengeneza  nini?" Babake alimjibu, "Hiki kinaitwa  'chukua hatua unawe'. Unakitumia  kunawa mikono yako baada ya  kutumia choo na kabla ya kula."  
Kariza alishangaa akasema, "Ndiyo!  Mwalimu wetu ametuambia kuhusu  kifaa hiki, lakini wengi wetu hatujui  jinsi ya kukitumia. Kinatumikaje?"  Babake alicheka halafu akamwambia,  "Hebu njoo binti yangu nikuonyesha."  
"Kwanza kabisa, kikanyage kipande  hiki cha mti kilichoko sakafuni," baba  akasema.  
"Unapofanya hivyo, mtungi wa maji  utainama na kuyamwaga maji  mikononi kwako. Kumbuka kuitumia  sabuni kunawa," baba akamwambia  Kariza.  
Kariza alifurahi akasema, "Ningejuaje  jambo hili nisingeuliza maswali? Ni  kweli kwamba maswali humwelekeza  mtu kupata maarifa."  


Source www.africanstorybook.org